  Виталий Пронин Удмурт Республикалэн Тӧроез Александр Бречалов валтӥз «Огъя Россия» партиен ӵектэм кандидатъёслэсь списоксэс. Но со Кун Думаысь депутатлэн мандатэзлэсь куштӥськиз. Партилэн списокезъя кыкетӥ интыын мынэ вал Андрей Исаев — со но списокъя мандатэзлэсь куштӥськиз, 33 номеро Удмуртской округъя депутат луыны мылкыд кариз. Нялтас вераса, та округъя со Кун Думае быръёнъёсын азьпал радэ потӥз, калыклэсь 35,63 % куараоссэ люкаса.Тӧро но, А. Исаев но списокъя мандатъёссылэсь куштӥськизы бере, Кун Думаысь депутатлэн мандатэз выже списокысь 3-тӥ интыын мынӥсезлы — нациосын ужан политикая министрлы Лариса Бурановалы. Кун Думае выжеменыз валче со министерствоен кивалтонлэсь мозмытэмын 24-тӥ сентябрьысен — та сярысь указзэ юнматӥз Тӧро Александр Бречалов. Л.Буранова, О.Гарин, А.Исаев Вакчияк: Лариса Буранова вордскемын Ижын. Трос пайдаёзэ лэсьтӥз Нациосын ужан политикая министерствоез кылдытон вакытэ, 20 ар ӵоже валтӥз отысь пӧртэм удысъёсты. Солэн кичӧлтэмезъя пыӵатэмын культураен, социальной улонэн герӟаськем уно проектъёс. УД Теги: КунДума  